<classify> WATU watatu wanashikiliwa na Polisi mkoani Mbeya wakikabiliwa na makosa tofauti ikiwemo kuingiza vipodozi vya aina mbalimbali vilivyopigwa marufuku nchini.Kamanda wa Polisi Mkoa wa Mbeya, Ulrich Matei alisema katika tukio la kwanza lililotokea Februari 11, mwaka huu saa tano usiku eneo la Soweto, Kata ya Ruanda jijini Mbeya, askari walikamata gari lenye namba za usajili T 937 CKD aina ya Toyota Saloon likiwa na vipodozi vya aina mbalimbali vilivyopigwa marufuku nchini.Kamanda Matei alivitaja vipodozi vilivyokamatwa kuwa ni Extra Clair katoni nane, Perfect White katoni mbili, Epiderm Cream dazani 47, Diproson dazani 21, Coco Pulp katoni mbili, Carolite katoni sita, Citro Light katoni tatu, Teint Clair katoni mbili na Top Lemon katoni nne. Vingine ni Clair Men katoni mbili, Princes Clair katoni nne, Movet boksi mbili, Miki Clair katoni mbili, Top Clair Plus katoni moja, Collagen formula boksi mbili, Mont Clair boksi mbili, Movet tube mbili, Movet boksi mbili na Cocoderm boksi moja.Kamanda Matei alisema dereva wa gari hilo anaendelea kutafutwa na jeshi hilo, lakini pia yupo mwanamke mmoja anayeshikiliwa, lakini kutokana na shughuli za kiupelelezi ni muhimu mtu huyo kutotajwa jina lake. Alisema katika tukio la pili, wanamshikilia dereva wa basi la abiria la Hajis, Said Iddy maarufu kwa jina la Mohamed 32 mkazi wa Mbadula jijini Arusha, kwa kosa la kusafirisha vipodozi vilivyopigwa marufuku nchini.Alisema dereva huyo alikamatwa Februari 12, saa moja asubuhi katika kituo cha ukaguzi kilichopo Igurusi wilayani Mbarali ambako askari waliokuwa doria walikamata basi lenye namba za usajili T 298 DCH aina ya Scania mali ya Kampuni ya Hajis likitokea jijini Mbeya kwenda Arusha likiwa limebeba vipodozi vilivyopigwa marufuku.  <topic>: kitaifa 